1 Timoci
Chapter 6
O ira kecega na tamata era sa tiko bobula, me ra kilai ira nodra turaga ka vakarokorokotaki ira vakalevu, me kakua kina ni vosavakacacataki na Kalou kei na Nona i vakavuvuli.
2 O ira era sa mai vakabauta na nodra turaga, me ra kakua ni beci ira baleta ni ra sa veitacini kei keda, ia me ra qaravi ira ga baleta ni na tamusuka na kena vinaka nai soqosoqo lotu. Mo vakavulica ka dau tukuna tiko vei ira na ka oqo.
3 Kevaka e dua e vakatavuvuli tiko ka veicalati kei na nona bula, ka sega ni lako vata kei na vosa ni noda Turaga o Jisu Karisito, se nai vakavuvuli sa vakalou,
4 Sa dokadoka ka vakaraitaka ni sega na ka e kila, ia sa dau vinakata me vaka vu veileti ka veibataka vakaukauwa na vosa me vakavuna na lomaca, na veivala, na vosavakacaca kei na dau vakanananu ca,
5 Na nodra veileti sega ni yaga na tamata lomaca e vakayalia nai vakavuvuli dina, era nanuma ni lotu me ra mai rawa ka kina. Na bula vaka oqori mo dro tani mai kina.
6 Na bula savasava kei na lomavinaka sa rui yaga vakalevu vei keda.
7 Ni sega sara ga ni dua na ka eda a kauta mai ki vuravura, e da na sega ni kauta lesu talega e dua na ka.
8 Mo vakacegu tiko ena i sulu kei na kakana sa tiko oqori.
9 Ia o ira sa gadreva me ra vutuniyau, era na sikalutu ki na i cori ni veitemaki, ka lewe levu sa mai tamusuki koso kina na nodra bula ka sega ni qai lamata cake tale.
10 Ni sa waka tu ni veika ca kecega na lomana nai lavo, e so ena lomakocokoco ni lomadra era sa mai yali tani kina ena vakabauta, ka sa qai bikai ira tu na veilecayaki kei na nuiqawaqawa.
11 Ia o iko na tamata ni Kalou, mo dro tani mai na veika oqo, ka segata na yalododonu, na savasava vakalou, na vakabauta, na loloma, na vosota, na yalomalua.
12 Mo vala ena i valu vinaka ni vakabauta, taura dei na bula Sega ni mudu, o koya o sa kacivi kina ka vakatutusa kina ena vakatutusa vinaka ena matadra nai i soqosoqo lotu.
13 Au sa vakamasuti iko ena mata ni Kalou sa Vu ni bula, kei na mata i Jisu Karisito o Koya sa tucake ena matai Ponitio Pailato, ka tusanaki Koya ena vakatutusa vinaka,
14 Mo taura matua nai vakaro oqo ka mo kakua ni tauvi duka, ka sega ni beitaki ena cala me yacova na Nona lesu tale mai na noda Turaga o Jisu Karisito,
15 Ni na qai vakaraitaki koya ga mai ena gauna sa lokuci tu, sai Koya na vu ni sautu ka vuni qaqa, na nodra Tui na Tui ka nodra Turaga na Turaga,
16 Sai Koya na Vu ni bula sega ni mudu, sa sega ni tabonaki rawa na nona rarama, sa sega ni dua na tamata me raica rawa, me Nona na vakarokoroko kei na kaukauwa me sega ni mudu. Emeni.
17 Vakarota vei ira era sa vutuniyau tiko me ra kakua ni dokadoka, se vakararavi ena nodra i yau ni sa ca rawarawa, ia Vua ga na Kalou bula ni sa solia tu vei keda me da vutuniyau e nai solisoli vinaka kecega, sa kauta mai vei keda na yalo e tavarekireki.
18 Tukuna vei ira mera cakava na cakacaka vinaka me rawa ni ra vakavutuniyautaki kina, me ra lomarawarawa ni dau soli ka, ka dauveivuke vei ira na gadreva na veivuke.
19 Era sa vakayacora tiko kina na kena conaki na yavu ni nodra bula ena veisiga sa tu mai liu, ka vakauasivi sara o ya na bula sega ni mudu.
20 I Timoci! Mo maroroya na ka o sa nuitaki kina, vakayawaki iko mai ena veitalanoa ca sa sega na betena, kei nai vakavuvuli tani sa yaco tiko kina na veivakacalai, sa tukuni tiko ni vakavuvuli ni kila ka –
21 Era sa muria e so ni ra sa vakadinata, ia, era sa lako sese kina mai na vakabauta. Me tiko vei iko na yalololoma. Emeni.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn